Netflix Lancar Trailer Filem “Jung E,” Filem Terakhir Lakonan Mendiang Kang Soo Yeon
Netflix telah mendedahkan trailer filem sci-fi yang akan datang, Jung E, yang juga merupakan filem terakhir yang dibintangi mendiang Kang Soo Yeon.  Filem baharu arahan Yeon Sang Ho itu mengikuti kisah yang berlaku di Bumi yang tandus, yang tidak dapat didiami akibat perubahan iklim. Kisah filem ini akan terbongkar apabila perang meletus di tempat perlindungan yang dibina oleh manusia, dan otak seorang tentera upahan ‘Jung E’ yang diklon dan digunakan untuk membangunkan AI tempur. Mendiang Kang Soo Yeon memegang watak Seo Hyun, ketua institut penyelidikan yang bertanggungjawab mengklonkan otak Jung E dan membangunkan teknologi AI. Jung E dimainkan oleh pelakon Kim Hyun Joo. Filem baharu ini dijadualkan tayangan di Netflix pada 20 Januari 2023. Sementara itu, Jung E menandakan kepulangan Kang Soo Yeon ke industri pawagam buat kali pertama dalam tempoh 10 tahun sejak penampilannya dalam filem Jury. Bagaimanapun, Kang Soo Yeon meninggal dunia pada usia 55 tahun pada Mei tahun ini selepas mengalami pendarahan serebrum. Dia ditemui rebah di rumahnya dan dibawa ke hospital tetapi meninggal dunia akibat serangan jantung.